钦定古今图书集成/明伦汇编/官常典/第186卷 > 袁敞
## 钦定古今图书集成/明伦汇编/官常典/第186卷 > 袁敞

按《后汉书袁安传》：“安子敞，字叔平，少传《易经》教授。以
父任为太子舍人。和帝时，历位将军、大夫、侍中，出为
东郡太守，征拜太仆、光禄勋。元初三年，代刘恺为司
空。明年，坐子与尚书郎张俊交通，漏泄省中语，策免。
敞廉劲不阿权贵，失邓氏旨，遂自杀。张俊者，蜀郡人，
有才能。兄龛并为尚书郎，年少励锋气，郎朱济、丁盛”
立行不修，俊欲举奏之。二人闻，恐因郎陈重、雷义往
请俊，俊不听，因共私赂侍史，使求俊短，得其私书与
敞子，遂封上之，皆下狱，当死。俊自狱中占狱吏上书
自讼。书奏而俊狱已报。廷尉将出谷门，临行刑，邓太
后诏驰骑以减死论。俊假名上书谢曰：“臣孤恩负义，
自陷重刑，情断意讫，无所复望。廷尉鞫遣，欧刀在前，
棺絮在后，魂魄飞扬，形容已枯，陛下垂泽，以臣尝在
近，密识臣状貌，伤臣眼目，留心曲虑，特加遍覆，丧车
复还，白骨更肉，披棺发椁，起见白日。天地父母，能生
臣俊，不能使臣俊当死复生。陛下德过天地，恩重父
母，诚非臣俊破碎骸骨，举宗腐烂，所报万一，臣俊徒
也。”不得上书，不胜去“死就生，惊喜踊跃，触冒拜章。”当
时皆哀其文。朝廷由此薄敞罪而隐其死，以三公礼
葬之，复其官。

===李郃===按《后汉书》本传，“郃字孟节，汉中南郑人也。父颉，以儒
学称，官至博士。郃袭父业，游太学，通《五经》，善河、洛风
星，外质朴，人莫之识。县召署幕门𠋫吏。和帝即位，分
遣使者，皆微服单行，各至州县，观采风谣。使者二人
当到益部，投郃𠋫舍。时夏夕露坐，郃因仰观问曰：‘二
君发京师时，宁知朝廷遣二使邪’？二人默然，惊相视”
曰：“不闻也。”问何以知之？郃指星示云：有二使星向益
州分野，故知之耳。后三年，其使者一人拜汉中太守，
郃犹为吏。太守奇其隐德，召署户曹史。时大将军窦
宪纳妻，天下郡国皆有礼庆，郡亦遣使。郃进谏曰：“窦
将军椒房之亲，不修礼德而专权骄恣，危亡之祸，可
翘足而待。愿明府一心王室，勿与交通。”太守固遣之，
郃不能止，请求自行，许之。郃遂所在留迟，以观其变。
行至扶风，而宪就国自杀，支党悉伏其诛。凡交通宪
者，皆为免官，唯汉中太守不豫焉。郃岁中举孝廉，五
迁尚书令，又拜太常。元初四年，代袁敞为司空，数陈
得失，有忠臣节。在位四年，坐请托事免。安帝崩，北乡
侯立，复为司徒。及北乡侯病，郃阴与少府河南陶范、
步兵校尉赵直谋立顺帝。会孙程等事先成，故郃功
不显。明年，坐吏民疾病，仍有灾异，赐策免。将作大匠
翟酺上郃潜图大计，以安社稷，于是录阴谋之功，封
郃涉都侯，辞让不受。年八十馀，卒于家。门人上党冯
胄独制服心丧三年，时人异之。胄字世威，奉世之后
也。常慕周伯况、闵仲叔之为人，隐处山泽，不应征辟。